Wys nou die vinger vir WhatsApp | Netwerk24
Wys nou die vinger vir WhatsApp
Android-gebruikers sal nou ook voortaan hul vingerafdruk kan gebruik om WhatsApp te ontsluit.
Dit sal bykomende sekuriteit bied sodat enigiemand nie sommerso toegang tot jou WhatsApp-gesprekke kan kry nie.
Die funksie is reeds geruime tyd op iPhone beskikbaar.
WhatsApp het op sy korporatiewe blog bevestig dat “sommige” Android-toestelle nou dié funksionaliteit bied.
Gebruikers sal kan kies of hul WhatsApp outomaties ná een minuut of 30 minute sluit waarna ’n geregistreerde vingerafdruk nodig sal wees om dit te ontsluit.
Met ’n iPhone kan gesigsherkenningstegnologie ook gebruik word om WhatsApp te ontsluit.
Die gebruik van gesigsherkenningstegnologie om WhatsApp te ontsluit is vir eers nie beskikbaar op Android-toestelle nie, sê die maatskappy.
Die skuif kom kort nadat WhatsApp bevestig het hy dagvaar ’n Israeliese maatskappy wat na bewering indringerware gebruik het om op 1 400 WhatsApp-gebruikers te spioeneer.
NSO, ’n omstrede firma wat indringerware skep en smous aan internasionale organisasies, ontken dat hy toegang tot gebruikers se boodskappe gekry het deur hul WhatsApp-rekeninge te kraak.
Meer oor: Android | Iphone | Tegnologie | Sosiale Media | Privaatheid
Man ‘gaan aan met lewe’ nadat hy ‘ge-Margaret’ is